
PLÂNG COPACII FRUNZĂ DUPĂ FRUNZĂ 
 
plâng copacii frunză după frunză 
îngeri plâng – cu mâinile uscate: 
sunt ţărani din ceruri – cu dreptate 
nu ştiu mâinile muncite un' s-ascunză! 
 
dinspre cer -  lumină-i de tăcere: 
s-au spălat de noi pilaţii din văzduh 
şi plutim între durere şi părere 
...colo-n rai mai scoate capul câte-un duh 
 
acest bocet s-a făcut pădure 
păsările tac şi-ncep s-asculte: 
din pământ spre cer sunt dureri multe 
 
minunând oceanele azure... 
...a muri este-un alint de beizadè 
care-i spune vieţii ce frumoasă e! 
*** 
 
ELEGIA FRUNZEI 
 
unde vă duceţi voi frunzelor    
cumplit istovitelor jertfitelor   –  acum în urmă 
răstignitelor pe masa de sub  
troiţa răscrucii-amurginde – după ce aţi făcut 
veşnic datornică   - orbitoare 
lumină pe negrul pământ? 
 
muncite arterele voastre de frunze (altădată  
umflate – zvâcnind 
toate - de nebuneştile pulsuri ale 
nevăzutului) – uscate acum  
artere – acum resemnat  
înlemnite artere: prin aceste  
artere-altădat'  se zbuciumau  
veştile fântânilor şi 
mările cerului - o - minunatele  - verzi-chinuitele voastre  
artere – ca în zbor a trecut prin ele – cândva 
toată vlaga ploilor logostelelor şi-a 
cuminte-pământului – toată 
lumina soarelui 
lunii  -  a oceanicei 
Ulalume  -  şi a 
tot mai adâncitelor în constelaţii 

mume  
 
pentru fiecare frunză căzută la datorie (din solemn 
Copacul  Vieţii şi Morţii şi a 
Muncii căzută) – ar trebui – în semn de 
pioasă-amintire – ocrotirea mormântului câte unei 
stele anume -  fără de icoană-n atlase-astronomice ori  
agonic nume 
 
noapte bună – frunză bravă 
noapte bună – îndârjit lucrătoare - luptătoare fanatică în Armia  
Copacului Sfânt – din care 
cad nopţile toate: pe 
măsură ce cad – apoi toate-mpreună  
heruvice nopţile se  
proptesc de cer  -  temeinic  - cu umbritele aripi  - şi  
desfac – astfel  - pentru noimă-lumină şi 
vizionară stupină - petalele  
Noii Dumnezeieşti  
Înziliri 
*** 
                
SE APROPIE 
 
a trecut anotimpul 
descompunerii promiscue – fojgăitoare întru 
întunericuri pestilenţiale: se 
apropie - se face simţit – deja 
anotimpul recompunerii miraculoase – întru 
perfecţiunea cristalizării divine - fulgerare: cristalizarea 
rece – străluminată sever de 
hiperboreele revelaţii 
*** 

